《南唐呈潘王二丈》
宋代·陈宓

两载试江郡，政拙惭癃鳏。
菖蒲值佳节，雨馀尚清寒。
山光作翠黛，环蘸重湖宽。
龙舟从民乐，彩袖奉亲欢。
征帆镇今古，天际自往还。
斑鬓阅世态，心闲如石顽。
怀哉归故园，千竹荷一湾。
足了此生事，哦诗谢尘寰。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。